ירושת מאמֵץ
ע"א 8030/96
לאה יהוד ואח' נ' ישראל יהוד ואח'
פ"ד נב(5) 865
בבית המשפט העליון
המשיבים אשר התייתמו מאב בילדותם, אומצו על ידי סבם, ובעלוֹתם ארצה מתימן נרשמו כילדיו. משמת הסב באו המשיבים בדרישה כי זכאים הם לרשתו יחד עם המערערים, ילדיו מנישואיו השניים, שכן על אף שלא אומצו לפי המשפט הישראלי, אומצו בתימן לפי המשפט העברי, והוא הדין האישי החל עליהם. בית המשפט המחוזי קיבל את תביעתם, ומכאן הערעור. פסק הדין ניתן בכ"ט בטבת תשנ"ט (17.1.99).
השופט יעקב טירקל:

האם אומצו המשיבים לפי המשפט העברי? 

8. ראינו שעל הליכי אימוץ בין יהודים לפני תחילת תקפו של חוק אימוץ ילדים, תש"ך-1960, חל בישראל המשפט העברי. אפילו נאמר כי המשפט העברי חל גם על עניני אימוץ בין יהודים בתימן בתקופה הנדונה, אין בכך כדי לעמוד למשיבים, מן הטעם שהמשפט העברי אינו מכיר במוסד האימוץ. כפי שאמר כבוד מ"מ הנשיא ש' ז' חשין: 

מוסד האימוץ, על התוצאות המשפטיות הכרוכות בו, אין לו שם וזכר בדיני ישראל. --- באוצרות ספרותנו המשפטית העתיקה והחדשה לא מצינו דין או הלכה פסוקה או תקנה הקובעים, כי באמצעות אקט פורמלי וצו בית דין אפשר לעקור בן או בת ממשפחתם הטבעית ולנטעם במשפחה זרה כבן או כבת שווי זכויות עם שאר הבנים והבנות שנולדו באותה משפחה. --- היוצא מכאן, שה'אימוץ' לפי דיני ישראל אינו אלא אימוץ בשם ולא בתוכן" (ע"א 179/53 הנ"ל, שם, 1174-- 1175. ההדגשה שלי - י' ט'). 

על המשמעות הדתית והמשפטית של גידול ילדים על ידי מי שאינם הוריהם עמד גם כבוד השופט (כתוארו אז) מ' אלון: 

לפי המשפט העברי לא קיים היה, במקורו, מוסד משפטי של אימוץ. אמנם היתה זו תופעה מקובלת, ואף מצווה, לגדל ילדים שהיו זקוקים לכך, "שכל המגדל יתום בתוך ביתו מעלה עליו הכתוב כאילו ילדו" (סנהדרין, יט, ב; וראה כתובות, נ, א), אך מבחינה משפטית לא נחשב הילד לילדם של המאמצים (ע"א 410/76 הנ"ל, שם, 592. ההדגשה שלי - י' ט'). 

(כן ראו באותו ענין: נ' מימון, שם, 516-510). 

9. אכן, בגישה עקרונית זאת חלו שינויים, והמשפט העברי הכיר בקשרים שונים בין "מעין מאמצים" לבין "מעין מאומץ", אולם, בסופו של דבר, לא נקלט מוסד האימוץ, כפי שהוא מוכר במשפט הישראלי, לתוך המשפט העברי. על קשרים אלה ועל מקורם בפסיקת בתי הדין הרבניים עמד השופט מ' אלון בפסק דינו הנזכר: 

מתוך שהיה צורך, כאמור, לדון בעניני אימוץ לפי המשפט העברי, התפתח מוסד האימוץ העברי בדרך מיוחדת על פי עקרונות המשפט העברי, הן בבתי הדין הרבניים (בפסיקתם של בתי דין אלה ובתקנות הדיון של בתי הדין הרבניים משנת תש"ג-1943, שכללו הוראות מיוחדות, בתקנה קפ"ט, בענין אימוץ), והן בפסיקתם של בתי המשפט הכלליים. דרך מיוחדת זו התבטאה בכך, שמצד אחד יצר האימוץ קשר משפטי בין המאמצים לבין המאומץ כקשר של הורים וילדים - כגון קריאת שם המשפחה של המאומץ בשם משפחת המאמצים, זכות ירושת המאומץ את הוריו המאמצים וכיוצא באלה, אך מצד שני לא ניתק האימוץ את הקשר הטבעי - והחובות והזכויות הנובעות מכך - שבין הילד המאומץ לבין הוריו וקרוביו הטבעיים" (ע"א 410/76 הנ"ל, שם, שם ). 
(לענין זה ראו גם: דברי כבוד מ"מ הנשיא ש' ז' חשין בע"א 50/55 הנ"ל; מ' אלון המשפט העברי - תולדותיו, מקורותיו, עקרונותיו (מהדורה שלישית מורחבת ומתוקנת, תשמ"ח, חלק ראשון) 670-669; נ' מימון, שם, 516-512).
השופט יצחק אנגלרד:
3. המשפט העברי הקלאסי לא הכיר במוסד האימוץ, כפי שעולה מן המקורות המובאים בפסק דינו של חברי השופט י' טירקל. אי ההכרה במוסד האימוץ גררה אחריה את המסקנה כי במסגרת הסדר "האומנה", על פיו גדלו ילד או ילדה בחיקה של משפחה אומנת, לא היתה להם זכות ירושה בנכסי המשפחה האומנת. 

4. לכן, מי שחפץ היה להוריש את נכסיו לילד שנמצא אצלו ב"אומנה", חייב היה לערוך אקט פורמלי מיוחד של מתנת בריא או של מתנת שכיב מרע. כפי שאומר על כך הרב עוזיאל בספרו שערי עוזיאל (חלק ב') שער לט, פרק א: 

בני אמוצים אינם יורשים את מאמציהם בין שאר היורשים, אלא אם פירשו מאמציהם לתת להם חלק בעיזבונם במתנת בריא, או במתנת שכיב מרע, בדרך המועילה על פי הדין. 

על האפשרות להוריש בדרך של מתנת בריא או מתנת שכיב מרע ראה: רמב"ם, הלכות נחלות, פ"ו, ה"ה ופירוש המגיד משנה על אתר; טור שולחן ערוך, חושן משפט, רפ"א, סעיפים ה-ז, וסמ"ע שם, ס"ק ו. 

דברים ברוח זו אמר גם השופט קיסטר בפסק דינו בת.א. (ת"א) 85/49 פסקים א', 343: 

בנוגע לזכויות ירושה. אמנם לפי דיני התורה יורשים רק קרובים טבעיים, היינו, ילדים, אח"כ הורים ואחים וכו'. אבל כפי שנאמר בתשובה הנ"ל של החתם סופר בנוגע ליחס אב לבן חורג "ואפשר שנוח לו יותר שיירש בן אשתו האהוב את נכסיו מאשר יירשו אחיו וקרוביו, ומעשים בכל יום ויום יוכיחו"; ואותו הדבר אפשר להגדיר לא רק בבן חורג אלא בבן מאומץ אחר. אבל לשם כך ישנו צורך באקט פורמלי מיוחד. (סעיף 10 לפסק הדין; ההדגשות שלי י' א'). 

5. התוצאה היא, כי במקרה זה לא הוכח, ואף לא נטען, כי נערך בזמן כלשהו אקט פורמלי של הנחלת נכסים בהתאם לדרישות ההלכה היהודית. בהעדר מעשה קניין כזה, אין בני הבנים יכולים להיחשב כבנים לצורכי הירושה.
